32005D0409
L 139/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 май 2005 година
за изменение на приложение I към Решение 2003/804/ЕО на Комисията относно определяне на ветеринарномедицинските условия и изисквания за издаване на сертификати при внос на мекотели, техни яйца и гамети за по-нататъшен растеж, подобряване, повторно полагане във вода или за консумация от човека
(нотифицирано под номер С(2005) 1585)
(текст от значение за ЕИП)
(2005/409/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. за ветеринарно-санитарните изисквания, регулиращи пускането на пазара на аквакултури и продукти от тях (1), и по-специално член 19, параграф 1 от нея,
като има предвид, че:
(1)
Решение 2003/804/ЕО на Комисията (2) установява временен списък с трети страни, от които държавите-членки имат разрешение да внасят живи мекотели, техни яйца и гамети за по-нататъшен растеж, подобряване, повторно полагане във вода или за консумация от човека в Общността, както и образец на сертификати, които трябва да придружават пратките, съдържащи такива продукти.
(2)
Канада, Хърватия, Мароко, Нова Зеландия, Тунис, Турция и Съединените американски щати са били включени в този временен списък, основаващ се на текущата търговия с държавите-членки, в очакване на оценката на Общността по отношение на гаранциите, които тези страни могат да предоставят относно болести по мекотелите.
(3)
Гаранциите за здравето на животните, предоставени от Мароко, Нова Зеландия, Тунис и Турция, са били оценени от Комисията и е било констатирано, че те не отговарят на всички изисквания, определени в Директива 91/67/ЕИО на Съвета и в Директива 95/70/ЕО на Съвета от 22 декември 1995 г. относно въвеждане на минимални мерки на Общността за контрол на някои болести, засягащи двучерупчестите мекотели (3).
(4)
Канада и Нова Зеландия са нотифицирали Комисията, че понастоящем те нямат интерес да изнасят за Общността живи мекотели за по-нататъшен растеж, подобряване, повторно полагане във вода или за консумация от човека.
(5)
Съединените американски щати са предоставили своята програма за удостоверяване на износа от традиционни райони за отглеждане на мекотели. Общността е направила оценка на тази програма и е констатирала, че тя предоставя необходимите гаранции за износ за Общността на живи мекотели за по-нататъшен растеж, подобряване, повторно полагане във вода или за консумация от човека.
(6)
Хърватия няма разрешение да изнася живи мекотели, предназначени за консумация от човека, по силата на Решение 97/20/ЕО на Комисията от 17 декември 1997 г. относно създаване на списък с трети страни, отговарящи на изискванията за еквивалентност на условията за производство и пускане на пазара на двучерупчести мекотели, бодлокожи, мантийни и морски коремоноги (4). Следователно вносът на такива мекотели от тази страна няма да бъде разрешен съгласно Решение 2003/804/ЕО на Комисията.
(7)
Целесъобразно е също така да се опрости таблицата, фигурираща в приложение I към Решение 2003/804/ЕО на Комисията.
(8)
Решение 2003/804/ЕО на Комисията следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Приложение I към Решение 2003/804/ЕО на Комисията се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 31 май 2005 година.